Kontulan metroasema

Kontulan metroasema () on yksi Helsingin metron pohjoisen haaran maanpäällisistä asemista. Se palvelee Kontulan osa-aluetta Itä-Helsingissä Mellunkylän kaupunginosassa. Kontulan metroasema avattiin syksyllä 1986 ja se on toinen asema Itäkeskuksesta haarautuvassa M2-linjan Mellunmäen jatkeessa.
Asema on rakennettu betonikannen ja osittain Kontulan ostoskeskuksen alle. Asemalla on neljä sisäänkäyntiä, jotka kaikki ovat esteettömiä. Itäisen sisäänkäynnin yhteydessä on kolmet liukuportaat ja keskisellä C-sisäänkäynnillä kahdet.
Kontulan asema sijaitsee 1,371 kilometrin etäisyydellä Myllypuron metroasemasta ja 1,644 kilometrin päässä Mellunmäen metroasemasta.
Historia.
Kontulan asema avattiin 1. marraskuuta 1986, kun aikaisemmin Itäkeskukseen päättynyttä metrolinjaa jatkettiin Kontulaan. Aseman suunnitteli arkkitehtitoimisto Toivo Korhonen Oy. Alkuvaiheessaan Kontulan asema oli metron pääteasemana, mutta vuonna 1989 metrolinjaa jatkettiin Mellunmäkeen. Metroasema rakennettiin aikanaan pienellä budjetilla, ja sen olemus on betoninen. Aseman keskimmäinen lippuhalli uusittiin vuonna 2002 ja sinne rakennettiin aseman ensimmäiset liukuportaat. Itäisen lippuhallin kunnostus aloitettiin 16. lokakuuta 2006, mutta työt viivästyivät pääurakoitsijan konkurssin takia yli vuodella. Peruskorjattu lippuhalli avattiin 3. maaliskuuta 2008. Uudistuksessa lippuhallia laajennettiin ja tavallisten portaiden tilalle rakennettiin kolmet liukuportaat. Lisäksi tavoitteena oli uusia aseman kaikki pinnat ja valaistus, mutta työ jäi viivytysten takia kesken. Peruskorjausta jatkettiin syksyllä 2008 viimeistelemällä 1-raiteen kesken jäänyt puoli ja peruskorjaamalla aseman läntinen sisäänkäynti.
Kontulan metroasema peruskorjattiin uudelleen vuosina 2024–2025. Remontin kustannukset olivat 7 miljoonaa euroa ja uudesta ilmeestä vastasi B&amp;M Arkkitehdit. Siinä korjattiin laiturialueen betonirakenteet ja alakatot sekä uusittiin pintamateriaalit ja kalusteet. Läntinen eli D-sisäänkäynti rakennettiin kokonaan uudelleen ja itäisen A-sisäänkäynnin yleisilmettä ja valaistusta parannettiin. Keskimmäisen C-sisäänkäynnin esteettömyyttä parannettiin näkövammaisille tarkoitetulla opastuksella. Aseman liukuportaat myös uusittiin yleisesti ja läntinen hissi. Laiturialueen graffititaideteokset siirrettiin A-sisäänkäynnin liukuportaiden ylle. Peruskorjaus aiheutti liikennekatkon aikavälille 24. kesäkuuta – 5. elokuuta 2024. Peruskorjaus valmistui lopullisesti 1. lokakuuta 2025.
Taide.
Asemalla A-sisäänkäynnin liukuportaiden yllä on kolme Henry Pullan ja Kimmo Hela-aron vuonna 1988 laatimaa graffititeosta "Artism", "Crash" ja "Space". Alun perin ne sijaitsivat laituritasolla. Työt ovat saaneet jäädä paikoilleen, vaikka lähes kaikki muut graffitikulttuuria edustavat (tilaus)työt poistettiin kaupunkikuvasta Helsingin Stop töhryille -projektissa, johon myös metroa liikennöivä liikennelaitos osallistui. Vuonna 2003 keskiselle sisäänkäynnille asennettiin Marjatta Kekin tilateos "Huulet".
Laiturialueelle paljastettiin vuonna 2018 Juuso Koposen ja Jonathan Hildénin taideteos "Kuvioidut kivet".
Muuta.
Aseman laiturin länsipäässä radan etelävierustalla on valkoinen kaksikerroksinen rakennus, jossa sijaitsevat Mellunmäen ratahaaran liikennettä ohjaava Kontulan asetinlaite, sähkönsyöttömuuntamo sekä miehittämätön aluevalvomo.